b'\n_START_ARTICLE_\nGinnungagap (vokalensemble)\n_START_PARAGRAPH_\nVokalensemblet Ginnungagap var et norsk kor fra Oslo. Ginnungagap ble etablert i 1998, og hadde 16 sangere. Koret hadde sin debutopptreden som The Official Latvian Krangas Choir p\xc3\xa5 NRKs humorprogram Lille L\xc3\xb8rdag, hvor de sang Finn Kalviks Aldri i livet p\xc3\xa5 estisk. Koret fremf\xc3\xb8rte prim\xc3\xa6rt ny, klassisk kormusikk, med hovedvekt p\xc3\xa5 norske komponister, og har urfremf\xc3\xb8rt verk av blant andre Kjell Habbestad, Torbj\xc3\xb8rn Dyrud, Marcus Paus og Mattias Sk\xc3\xb6ld. Repertoaret besto f\xc3\xb8rst og fremst av verk for kor a cappella, men koret har ogs\xc3\xa5 samarbeidet med instrumentalister og orkestre, som Kringkastingsorkestret og Oslo Filharmoniske Orkester. Ensemblet fikk 1. pris i Norges Korforbunds landskonkurranse for blandet kor klasse A i 2000. I 2002 var koret norsk representasjonskor p\xc3\xa5 Nordisk-baltisk korfestival i Klaipeda, Litauen, og i 2004 festivalkor under Landsfestivalen for kor._NEWLINE_Korets siste innspilling, Domen og elven, med musikk av Marcus Paus, medf\xc3\xb8lger en kunstmappe med litografier av kunstneren Christopher R\xc3\xa5dlund. Koret la ned driften i 2007.'